Carlo og Morten kiggede og lyttede efter sjælden gæst ved søerne nær Tversted.

Den er kun spottet en håndfuld gange i Danmark, og 8. maj blev den så for første gang set og hørt ved Tversted. Og her har den opholdt sig lige siden. Den iberiske gransanger. - Det er da en fugl, man gerne vil se - og høre, siger Morten Pedersen, der er ivrig fuglekigger. - Den ser måske ikke ud af så meget, men den er jo sjælden, supplerer Carlo Pedersen. Problemet med den iberiske gransanger er, at den ligner den almindelige gransanger på en prik. - Derfor skal man høre den for at kunne artsbestemme den, og det er faktisk heller ikke altid nok, siger naturvejleder og leder af Skagen Fuglestation, Simon Christiansen. Når de almindelige gransangere flyver sydpå om vinteren, kan de lære at synge som de iberiske, så derfor må ornitologerne tage andre metoder i brug for at være helt sikre. Skagen Fuglestation sendte et hold til skoven omkring Tversted med net, og de fik indfanget den iberiske gransanger ved at afspille optagelser med sang fra en artsfælle. Et lille dun fra gumpen blev sendt til Skotland til en DNA-test, og svaret er netop kommet. - Og det var heldigvis en iberisk gransanger, siger Simon Christiansen. I dag lykkedes det igen at høre den i Danmark sjældne fugl, så både Carlo og Morten kan krydse den af på listen. I linket her kan du læse mere om den sjældne fugl . Og i videoen herunder kan du se en reportage fra dagens jagt.